同鄭禹功登巾子山
作者：曾幾
朝代：宋

paragraphs: 天台雁蕩天下奇，豈不欲往官縛之。
巾山只在郡南郭，曾未著眼真成癡。
今晨排遣簿書了，往赴鄭老同幽期。
羊腸轉盡得蘭若，飛鳥不到雲雨垂。
青銅鏡外翠屏遶，中有萬屋魚鱗差。
古來二事不兼得，此地一覽俱無遺。
蓬萊方丈果何許，雲駕飇馭知爲誰。
赤城風月幸好戲，驅取鸞鳯相追隨。